અમદાવાદ: ગુજરાત કોંગ્રેસ સમિતિના પૂર્વ પ્રદેશ પ્રમુખ સિદ્ધાર્થ પટેલે જણાવ્યું હતું કે, પાટીદાર સમાજની અનામતની માંગણીના સંદર્ભમાં કોંગ્રેસ પક્ષે ઘણા સમય અગાઉ પોતાની નીતિ સ્પષ્ટ કરી દીધી છે. જે સમાજોને અનામતનો લાભ નથી મળ્યો તેવા સમાજના આર્થિક રીતે નબળા લોકોને પણ વિકાસની તક મળવી જોઈએ અને તે દૃષ્ટિએ આર્થિક માપદંડના આધારે શિક્ષણ અને નોકરીમાં ૨૦ ટકા સુધીની અલાયદી અનામતની તરફેણ કોંગ્રેસ પક્ષે કરી છે અને તે કોંગ્રેસ પક્ષની નીતિ વિષયક સ્વીકૃતિની જાહેરાત પક્ષના રાષ્ટ્રીય મહામંત્રી દ્વારા અગાઉ કરી દેવામાં આવી છે.